Broj: 01-076/24-3906

Podgorica, 28.10.2024. godine

Poseban klub poslanika

Poslanik, g-din Vladimir Dobričanin

**POSLANIČKO PITANJE**

Da li ste spremni kao premijer i kao predvodnik parlamentarne većine da uvažite bespogovorne činjenice sa popisa i pokrenete inicijativu i dijalog da se obezbijedi ravnopravnost većinskog srpskog jezika u Ustavu i zakonima. Podsjećamo da smo jedina država u Evropi, a i u svijetu vjerovatno, u kojoj jezik većine građana nije službeni.

Podrazumijeva se da bi u konačnom to značilo da se u interesu suštinskog pomirenja Crne Gore ne dira službenost crnogorskog jezika nego da se ubjedljivoj jezičkoj većini obezbijedi evropsko pravo i standard da srpski jezik, kao najzastupljeniji maternji jezik u našoj državi, postane službeni i time ispravi nepravda koja je njegovim govornicima učinjena 2007. godine usvajanjem Ustava koji i danas sadrži tu diskriminatornu normu.

**ODGOVOR**

Uvaženi poslaniče Dobričanin,

Vjerujem da ćemo se lako saglasiti da su građani Crne Gore pretrpjeli mnoge nepravde u posljednjih 30 godina. Nije davno bilo, sjetićemo se, da je minimalna zarada u Crnoj Gori bila 222 eura, a za nekoliko dana ona će iznositi 600 odnosno 800 eura. Sjetićemo se, takođe, i da je prosječna zarada od 2009. do 2020. godine, dakle, za punih 11 godina, za vrijeme bivše DPS vlasti, porasla za svega 64 eura, i iznosila 524 eura, dok će sada ona biti hiljadu eura.

Zato neću dalje o nepravdama. Ali hoću o Popisu stanovništva, domaćinstava i stanova 2023. godine, na koji se odnosi Vaše pitanje, a koji nam je pokazao da i složena teme, koje su izazivale tenzije i podjele decenijama unazad, možemo da riješimo na dobrobit svih. Zbog toga sada, nakon inkluzivnog i u potpunosti profesionalno sprovedenog procesa, govorimo o podacima koje su prihvatili svi politički subjekti, što do sada nije bio slučaj, i što je demokratski iskorak cijelog društva.

Zalažući se za demokratske principe, uvažavamo sve što su građani iskazali na Popisu, uključujući i pitanje jezika. Upravo je Popis pokazao da je Crna Gora građanska država, a onako kako smo riješili pitanje Popisa, treba pristupati i ostalim, koja izazivaju podjele – u širokom društvenom i političkom konsenzusu. Dakle, na odnovu podataka sa Popisa, i ovo pitanje treba otvoriti i rješavati na temelju jasnih procedura i demokratskih principa.

Ali, želim ovdje da naglasim, kada govorimo o Popisu, govorimo, nažalost, prije svega, o zabrinjavajućim pokazateljima naše demografske slike – da nam je prosječna starost crnogorskog stanovništva 39, 7 godina, da najdublju demografsku starost, odnosno stanovništvo starije od 43 godine, imamo u čak devet opština. Jednako alarmantan je i podatak da su samo petina stanovništva Crne Gore mlađi od 20 godina, kao i da danas u 16 crnogorskih opština imamo manje stanovnika nego što ih je bilo na Popisu 2011.

Sve ovo nas upozorava i obavezuje da jasno postavimo prioritete i razvijemo politike koje će što prije i što efikasnije doprinijeti da zaustavimo iseljavanje iz naše države, posebno sa sjevera, stvarati uslove da se povećava natalitet. Moramo, svi zajedno, učiniti sve da standard naših građana približimo evropskom, i zato evropska agenda mora biti naš prioritet. Vjerujem da je platforma “Barometar 26”, koju Vlada pokreće, a koja podrazumijeva da, nakon što zatvorimo četiri pregovaračka poglavlja do kraja ove godine, zatvorimo još 26 do kraja 2026., pravi put ka tom cilju. Glavni je članstvo u EU 2028., za koji su nam i iz Brisela poručili da je ostvariv, ako ostanemo fokusirani.

Uvjerem sam da ćemo svi zajedno pokazati da to možemo.

S poštovanjem,

**PREDSJEDNIK**

**mr Milojko Spajić**